Gavin Hood on hästi hakkama saanud draamafilmidega, aga suureeelarvelise koomiksifilmi jaoks valiti siiski vale inimene. Isegi Brett Ratner oleks paremini teinud. Logani tegelasest veel, et tema uued küüned läikisid kogu filmi  väga kahtlaselt ja isegi siis kui need olid just vastase sisikonna pahupidi pööranud. Kuidagi imelik. Ei saanud siis sellist väikest, kuigi häirivat asja parandada. Nüüd siis mainiks ära, mis filmi juures hea on. Kui varasemad X-meeste filmid on nähtud ja need meeldinud, siis on kaks võimalust. 1) Toetudes varasematele filmidele on sünnilugu rahuldav ja pakub üksnes seoseid varasemate filmidega ning Logani humoorikat ja traagilist kuju. 2) Film on absoluutne möödalask muidu väga hea loo kohta, millest oleks  saanud valmis teha päris vaimustav teos. Ise jään sinna esimese võimaluse juurde, kuigi rahuldav on veel hästi öeldud, sest vägisi kisub alla rahuldava.   Weapon X-i programmiga sai seoseid luua teiste filmidega, mis oli väga meeltmööda, sest nii sai läbi mõelda, kes ja kuidas Xavieri kooli sai ning miks Logan oma minevikust hiljem midagi ei tea ja ennast teises osas leidma läheb ning Strykeriga taas kohtub. Nagu enne sai öeldud, siis efektid jätsid väga kunstliku maigu, aga mõni efekt läks ka asja ette. Näiteks kogu see hävitustöö, mis Wolverine üksnes  küünistega tegi oli muljetavaldav, aga sama efekti näiteks helikopteri peale hüppamisel ei tekkinud, sest see koht oli äärmiselt "lahedaks" muudetud ja tänu sellele muidugi ära solgitud. Visuaalne pool andis kõige rohkem tunda halastamatu lõpuvõitluse ajal. Värvid muutusid tunduvalt erksamaks ning toetasid niiviisi hästi võitlust ning sellele järgnenud hävingut.